“หุ้นเอเชีย” เปิดลบ ตามดาวโจนส์ร่วง 500 จุด ผิดหวังงบ “โกลด์แมน แซคส์” – บอนด์ยีลด์พุ่ง
“หุ้นเอเชีย” เปิดลบ หลังดาวโจนส์ร่วงกว่า 500 จุด ผิดหวังผลประกอบการ “โกลด์แมน แซคส์” ต่ำคาด และบอนด์ยีลด์พุ่งฉุดตลาด
“หุ้นเอเชีย” เปิดลบ หลังดาวโจนส์ร่วงกว่า 500 จุด ผิดหวังผลประกอบการ “โกลด์แมน แซคส์” ต่ำคาด และบอนด์ยีลด์พุ่งฉุดตลาด
19 ม.ค. 2565

ผู้สื่อข่าวรายงานว่า (19 ม.ค. 2565) ตลาดหุ้นเอเชียเปิดในแดนลบ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 500 จุดในวันอังคาร (18 ม.ค.) หลังจากโกลด์แมน แซคส์ เปิดเผยผลกำไรที่ลดลงในไตรมาส 4/2564 ซึ่งฉุดหุ้นกลุ่มธนาคารดิ่งลงอย่างหนัก ขณะที่หุ้นกลุ่มเทคโนโลยียังร่วงลงหลังจากอัตราผลตอบแทนพันธบัตรสหรัฐพุ่งขึ้นแตะระดับสูงสุดในรอบ 2 ปี
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,928.89 จุด ร่วงลง 328.36 จุด หรือ -1.16%, ดัชนี SSE Composite ตลาดหุ้นจีนเปิดวันนี้ที่ 3,567.63 จุด ลดลง 2.28 จุด หรือ -0.06% และดัชนี HSI ตลาดหุ้นฮ่องกงเปิดวันนี้ที่ 24,229.78 จุด เพิ่มขึ้น 117 จุด หรือ +0.49%
นอกจากนี้ ภาวะการซื้อขายยังถูกกดดันหลังจากที่โกลด์แมน แซคส์ วาณิชธนกิจรายใหญ่ของสหรัฐเปิดเผยว่า กำไรในไตรมาส 4/2564 ร่วงลง 13% เมื่อเทียบรายปี แตะที่ระดับ 3.94 พันล้านดอลลาร์ หรือ 10.81 ดอลลาร์/หุ้น ซึ่งต่ำกว่าที่นักวิเคราะห์ในโพลสำรวจของ Refinitiv คาดว่าจะอยู่ที่ 11.76 ดอลลาร์/หุ้น โดยสาเหตุส่วนหนึ่งมาจากค่าใช้จ่ายด้านการดำเนินงานที่เพิ่มขึ้น 23% แตะที่ 7.27 พันล้านดอลลาร์ ซึ่งสูงกว่าที่นักวิเคราะห์คาดการณ์ไว้ที่ 6.77 พันล้านดอลลาร์
ขณะเดียวกันหุ้นกลุ่มเทคโนโลยียังถูกกดดันอย่างหนักหลังจากอัตราผลตอบแทนพันธบัตรรัฐบาลสหรัฐอายุ 10 ปีพุ่งขึ้นแตะระดับ 1.87% ซึ่งเป็นระดับสูงสุดในรอบ 2 ปี อันเป็นผลมาจากกระแสคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยในเดือนมี.ค.
ทั้งนี้ นักลงทุนยังจับตาการประชุมของธนาคารกลางสหรัฐ (เฟด) ซึ่งจะมีขึ้นในวันที่ 25-26 ม.ค.นี้ เพื่อรอดูความชัดเจนเกี่ยวกับทิศทางอัตราดอกเบี้ย หลังจากเจ้าหน้าที่เฟดหลายคนได้ออกมาส่งสัญญาณว่าเฟดอาจจะปรับขึ้นอัตราดอกเบี้ยในเดือนมี.ค.
สำหรับข้อมูลเศรษฐกิจในภูมิภาคที่น่าติดตามวันนี้ ได้แก่ ดัชนีความเชื่อมั่นผู้บริโภคเดือนม.ค. ของออสเตรเลียจากเวสต์แพค